曼聯下季球衣玩復古 要重演20年前復興之路
2024年04月02日 13:03
東網電視
更多新聞短片
流傳曼聯下季球衣,同20年前設計相似。
今季英超已經進行咗四份三賽程,網上流傳曼聯下季新主客球衣款式,同20年前設計非常相似,據悉係紅魔鬼新股東拉特克利夫下令採用復古設計,希望球隊重演當年復興之路。
從網上圖片可以見到呢件疑似曼聯新主場波衫,雙肩前面都有黑色粗闊條紋,最巧合係心口新贊助商Snapdragon嘅標誌竟然同2003年Vodafone標誌非常相似。
曼聯新球衣相片流出之後,獲得唔少紅魔球迷稱讚,有人話:「畀到我復古感覺,我好喜歡,有Vodafone時代嘅氛圍。」
至於新作客球衣以灰藍色為主,配搭紅色字及條紋,好似2005/06年球季作客款式,當年C朗同朗尼正在冒升,為球隊創造新王朝。
盛傳曼聯新主客球衣設計,都係由新股東拉特克利夫拍板,希望球隊好似2003至06年走出低谷,重新復興。